3 Le rona re tshwanetse go ikobela tlhagiso le ditaelo tseo tsa ga Jesu. Go ise go ye kae, le rona re tla bo re le mo seemong se se tshwanang. Jesu o ne a dirisa ditiragalo tsa lekgolo la ntlha la dingwaga go tlhalosa se se tla diregang fa “pitlagano e kgolo” e simologa ka tshoganyetso. (Mathaio 24:3, 21, 29) Fela jaaka go ne go na le Bakeresete ba ba ikanyegang ba ba ileng ba falola fa Jerusalema e senngwa, go tla nna le “boidiidi jo bogolo” jo bo tla falolang masetlapelo a a tla welang lefatshe lotlhe. (Bala Tshenolo 7:9, 13, 14.) Go botlhokwa thata gore re tlhaloganye se Baebele e re rutang sone malebana le ditiragalo tseo tsa mo isagweng. Ka ntlha yang? Ka gonne ke kgang ya botshelo le loso. Ka jalo, a re sekasekeng kafa ditiragalo tseno di tla re amang ka gone. 14 Go farologana le batho ba ba sa dumeleng, barutwa ba ga Jesu ba ne ba se kitla ba bona sesupo fela, mme gape ba ne ba tla tlhaloganya bokao jwa sone. Ba ne ba tla ‘ithuta’ mo dikarolong tsa sesupo seo mme ba “itse” gore tota di kaya eng. Ba ne ba tla tlhaloganya ka botlalo gore “o gaufi fa dikgorong.” Le fa gone Bajuda ba ba sa dumeleng mmogo le Bakeresete ba ba ikanyegang ba ba tloditsweng ba ne ba bona bontlhanngwe jwa tiragatso ya mafoko a ga Jesu mo lekgolong la ntlha la dingwaga, ke balatedi ba gagwe ba ba tloditsweng fela ba ka nako eo ba neng ba ka kgona go ithuta sengwe mo ditiragalong tseo. Ke bone fela ba ba neng ba ka tlhaloganya bokao jwa mmatota jwa se ba neng ba se bona.